
Nerușinarea politicii climatice: taxa pe moșteniri 


Neutra Elveţie se aliniază la isteria ecologiștilor 


Tinerii politicieni elveţieni au declarat că au strâns suficiente semnături pentru 
un vot național privind o nouă taxă care va acoperi „costurile legate de 
schimbările climatice”. Și vor ca bogaţii să o plătească. 


Organizaţia de tineret a social-democraţilor, al doilea partid ca mărime din Elveţia - a 
propus o taxă de 50%(!) pe moștenirile care depășesc 59 de milioane de dolari. Ar genera 
aproximativ 6 miliarde de franci elveţieni (9,3 miliarde de dolari) pe an pentru "măsuri de 
protecție a climei”. Ţicneală în toată regula! 


„Cei care de zeci de ani ne pun în pericol resursele naturale pentru profiturile lor ar trebui 
să plătească preţul”, au declarat militanţii pe site-ul lor. „Iniţiativa noastră se asigură că 
criza climatică este plătită de cei care profită de ea!” 


Ca să vezi, și Elveţia suferă de poluare! Dar banii oligarhilor și dictatorilor ascunși în 
băncile sale -cum miros? Pe ăștia cine îi impozitează? Banii n-au miros. 


Grupul spune că a strâns peste 130.000 de semnături și intenționează să le prezinte 
autorităţilor federale la începutul lunii februarie. 


Parlamentarul de dreapta Thomas Aeschi a declarat că noua taxă ar speria cetățenii 
bogați și i-ar forţa să plece din Elveţia. Vorbind pentru Tages-Anzeiger, el a citat cazul 
Norvegiei, care s-a confruntat cu un exod de milionari după ce a crescut impozitul pe 
avere. 


Modul în care trebuie impozitați în mod corespunzător cei bogaţi este o discuţie continuă 
în Elveţia. În iunie, o majoritate restrânsă de alegători din Geneva a respins o creștere a 
impozitului pe avere pentru milionari, în timp ce o taxă federală pe moștenire a eșuat 
într-un plebiscit în 2015. În prezent, modul în care sunt impozitate moștenirile este decis 
la nivel local de către cele 26 de cantoane ale ţării. 


În cadrul sistemului de democraţie directă din Elveţia, cetăţenii votează de mai multe ori 
pe an asupra unor subiecte care variază de la creșterea vitelor până la aprovizionarea cu 
numerar. 


Deși pot avea o mare influență asupra dezbaterii publice, propunerile nu ajung 
întotdeauna la urnele de vot. În schimb, politicienii adoptă adesea legi în prealabil, dacă 
este probabil ca acestea să fie susținute de o majoritate a alegătorilor. 


Deși Elveţia nu face parte din Uniunea Europeană, iniţiativa "socialiștilor-climatici” poate 
să fie pe placul minţilor înfierbântate de la Bruxelles. În octombrie, Obervatorul Fiscal al 
UE a propus introducerea unei taxe minime globale pentru miliardari. 


De asemenea, în bugetul SUA pe 2024 au fost incluse planuri de a impune o taxă de 25% 
pentru cei mai bogaţi 0,01% din cetăţeni, dar administraţia Biden a renunțat la 
propunere. 


